Kegyelem nektek és békesség Istentől a mi Atyánktól és az Úr Jézus Krisztustól!

2Kor 4, 5-7 *Mert nem önmagunkat hirdetjük, hanem Krisztus Jézust, az Urat, önmagunkat pedig mint szolgáitokat Jézusért. 6Isten ugyanis, aki ezt mondta: „Sötétségből világosság ragyogjon fel”, ő gyújtott világosságot szívünkben, hogy felragyogjon előttünk Isten dicsőségének ismerete Krisztus arcán. 7Ez a kincsünk pedig cserépedényekben van, hogy ezt a rendkívüli erőt Istennek tulajdonítsuk, és ne magunknak:*

Krisztus arcát megismerő Gyülekezet!

Néhány éve még nagyon népszerűek voltak azok a fotókollázsok, illetve egybeszerkesztett fényképek, amik egyben - a színeik, árnyalataik és az ügyes szerkesztés miatt – kiadtak egy teljesen új képet: pl. egy márkalogót, vagy egy arcot. Próbáljuk meg ezek mentén elképzelni, hogy, ha minden kimondott és kimondatlan gondolatunkat, minden tettünket egy-egy képpel, vagy konkrét fotóval megjelenítenénk egy nagy lapon, akkor milyen lenne az összkép? Ha most elképzeljük ezt a képösszeállítást, akkor a lelki szemeinkkel mit látunk kirajzolódni? Kérdezhetném azt is, hogy közelről nézve, hogy tetszenek így egymás mellé téve a szavaid, a gondolataid, a tetteid? Hogy sok olyan van-e közöttük, amit inkább szívesen leszednél, mintha sohasem történt volna meg? Illetve mennyi olyan hely van, ahol egyértelműen megfogalmazódik benned, hogy onnan bizony hiányzott egy szeretettel, vagy felelősség telibb szó, vagy tett?   
De nézhetjük egy picit távolabb lépve is a képet és akkor kérdezhetem azt is, hogy összességében mit látsz, miről tanúskodnak egyben ezek a képek? Ki, vagy mi rajzolódik ki a te életképösszeállításodból?

Reformáció ünnepén vagyunk ma együtt, amelynek egyik fő kérdése mindig is az volt, és remélhetőleg az is marad, hogy miről tanúskodik az egyház, a gyülekezetek, a hívő ember élete? Milyen kép rajzolódik ki, ha azt mondjuk kereszténység? Nem vagyunk messze a népszámlálási adatok nyíltá válásától, ami részben szintén arról tanúskodott, hogy bizony nem az a megszólító és krisztusi hiteles kép vált láthatóvá, amiről mi szeretnénk ismertek lenni. Talán részben éppen arra mutattak rá az adatok, hogy bizony, ahogy a nagy vállaltoknál is szükséges, úgy nálunk sem halogatható egy arculatváltás. A különbség, hogy nekünk hívő emberként, Krisztus egyházaként, nem egy teljesen új arculatra van szükségünk, hanem egy reformált, helyre állított, Isten által megújított arculatra. Kilépve a képből: megújulásra, ami az eredeti istenképű állapotot jelenti.   
Ezt pedig nem csak reformációra, vagy a népszámlálási adatokra tekintve mondhatom, hanem mai igénkre tekintve is, ahol Pál apostol azt írja: „*Mert nem önmagunkat hirdetjük, hanem Krisztus Jézust”*.   
És igen, ebben valóban elvesztünk, nem csak az utóbbi évtizedekben a reklámok és a facebook világában, hanem már sokkal korábbantól kezdve, mióta az ember, a kereszténység elhiszi, hogy Krisztust neki kell eladnia, illetve eladhatóvá tennie. Olyan buzgón tevékenykedünk az utóbbi évszázadokban azon, hogy hogyan tegyük befogadhatóbbá, szimpatikusabbá, csábítóbbá a megváltást, Isten kegyelmét, hogy sokszor épp csak Krisztust magát hagyjuk ki a munkából és csak, mint valami rejtett tartalomként merünk Rá hivatkozni a sorok között.   
És, hogy miért van ez, az egészen konkrétan ott mutatkozik a páli mondatban: mert önmagunkat hirdetjük. Hirdetjük a tetteinket, a szolgálatunkat, az alkalmainkat, hogy tudjanak róla; hirdetjük a gyülekezetünket, mint tetszetős közösséget; hirdetjük az egyházat, mint szervezetet, ami fontos, fenntartandó, de Krisztus bizony sokszor csak a sor végén kap helyet, egy-egy igével, nyúlfarknyi áhítattal, hogy nehogy eltántorítsunk valakit a hitünkkel. De akkor most végülis kit is, vagy mit is akarunk valójában hirdetni?   
Részben éppen ezért keltett bennem indulat az elmúlt hetekben a közösségi oldalakat elöntő halloween gyűlölet is. Annyi beszéd, annyi jó lehetőség - és ezek szerint szabad idősáv is - az értékes tartalom megosztására, a Krisztusról való hitvallásaink megosztására, vagy legalább, hogy a reformációt az átlag emberrel megismertessük, és ehelyett egy tartalmatlan piaci termék lejáratásán fáradozunk. Hát tényleg ennek kell a hívő keresztény ember tanúságtételének lennie?  
Aligha! Ez megint az, amiről az apostol beszél: önmagunk, a földhözragadt félelmeink és gondolkodásunk hirdetése Krisztus helyett.   
Így talán még élőbb már a kérdés, hogy az életedből készített fotóösszeállításból ki nézne rád vissza? Az önmagad arcképét látnád, aki önmagára mutat, mint egy tenyérbemászó választási plakáton, vagy kirajzolódhat Krisztus arca?  
Pál figyelmeztet minket a mai igében: „*önmagunkat pedig mint szolgáitokat Jézusért. 6Isten ugyanis, aki ezt mondta: „Sötétségből világosság ragyogjon fel”, ő gyújtott világosságot szívünkben”*. Ha valami fény lehet az életünk képein, ha valaminek láthatóvá kell lennie, azok nem mi vagyunk, hanem a Világ Világossága. Mi a kép részesei vagyunk, de ha mi próbáljuk uralni, ha a magunkénak kezdjük tekinteni a fényeket, a színeket, akkor el fogjuk torzítani az egészet. Épp úgy, ahogy a középkori keresztény egyház is megtette. Uralkodni akart a híveken, az egyházon, az igén, az Isten akaratán, még Krisztus keresztjén is, és így a fények, a világosság elveszett, a szívek üresek maradtak, a hitvallások hit nélküliek lettek, megfakult a Krisztus arc.  
Ma ugyanúgy fakóvá tudjuk tenni a fényt, ami általunk mutatkozhatna, eltorzíthatjuk a Krisztus arcot, ha csak magunkról és világi haszontalanságokról, vagy épp azok ellen tanúskodunk csak - a Megváltó Úr helyett. Így lesz az Isten szeretetéből emberi tolerancia, a kegyelemből tiszteletteljes távolságtartás, az Úr békességéből négy fal közé elzárkózó nyugalom.

Nem csak ma Reformáció ünnepén, de talán ma még hangsúlyosabban fel kell, hogy ismerjük, hogy nekünk arra van felelősségünk és elhívásunk, hogy ha Úrnak valljuk az egy igaz Istent, akkor valóban éljünk is az Ő szolgálatában, az Ő házának népeként és ne mi akarjunk házat, akár egyházat építeni és formálni helyette. Ne saját bálvánnyá formáljuk az Úr kegyelméből élő egyházat, hanem ismerjük fel, hogy micsoda öröm, hogy ennek a Krisztus arcú közösségnek lehetünk a tagjai! Ha megújulunk, újjászületünk akkor megtapasztalhatjuk egyénként, gyülekezetként, egyházként, hogy  *„felragyogjon előttünk Isten dicsőségének ismerete Krisztus arcán”*. Felragyog előttünk, felragyog rajtunk keresztül, mert akkor hittel valljuk, hogy Isten dicsősége Krisztus arcán ismerhető meg.   
És nem, ez nem teológiai ködösítés! Nézzünk oda az oltárra, a megfeszített Krisztusra! Nézzünk rá az Ő arcára! Kit látsz ott? Milyennek látod az Ő arcát?  
Egy vesztes van előtted? Egy elgyötört, megsemmisített, kiüresedett tekintet?   
Vagy a győztes Úr néz rád vissza? Az Úr, aki a halált és a feltámadást is vállalta érted? Az Úr, aki érted szomorú, érted dühös, akinek érted szakad meg a szíve, de mégis érted könyörül, érted kegyelmes, mert érted képes meghozni a téged és a világot is átformáló, megújítani képes áldozatot?  
Milyen ez az arc, amit ott látsz a kereszten és milyen az az arc, ami az életed képeiből rajzolódik ki? Miért hagyod, hogy különbség legyen a kettő között? Miért nem ezt az arcot akarod mindenkinek megmutatni?

A válasz egészen egyszerű, a hitetlenségünk az, ami arra indít, hogy más arcot akarjunk mutat, hogy inkább a saját arcunkat erőltessük. Luther így ír erről az Asztali beszélgetések-ben: *„Aki mármost*

*nem tudja és nem is hiszi […], hogy Isten Jézus Krisztusban irgalmasan és kegyelmesen fordul felénk […], az menekülni fog előle, gyűlölni fogja őt, és egyenesen őt fogja az ördögnek tartani.”*. Talán mi nem merjük ilyen konkrétan megfogalmazni, de mikor nem merünk nyíltan Krisztusról tanúskodni, mikor nem merünk feltételek nélkül a Szeretet parancsolatai szerint élni, dönteni, gondolkozni, akkor mi magunk mondjuk ki, hogy nem hisszük igazán, nem reméljük igazán, hogy az Isten akarata mindenható, győztes, és így mi foglalunk állást vele szemben, a kísértő oldalán.   
A Krisztus arcához hű keresztény élet némileg hasonlít a főzéshez. Az alapanyagok hiába vannak jól előkészítve, hiába kapjuk meg a pontos receptet, ha végül a szakács mégis mást használ fel, más dolgokkal fűszerez és a végén kiderül, hogy oly kevéssé érdekelte valójában, olyan csekély volt a valós odaszánása, hogy érdektelenségből az egészet oda is égeti. Vagy ahogyan Pál apostol írja alapigénkben: „*7Ez a kincsünk pedig cserépedényekben van”*. A Krisztushoz való hűségünk, a hitünk, ebben a mi cserépedényünkben. Nem a szakács szerzi be a megfelelő alapanyagokat, nem ő írja a tökéletes receptet, de hogy miként használja fel, vagy hagyja figyelmen kívül mindazt, amit kapott, abban igen is fontos felelőssége van. Cserépedények vagyunk, törékenyek és könnyen sérülünk, de feladatunk van, amit be kell tudnunk tölteni. Nem mást főzni, hanem azt, amire elhívásunk van, hogy megtapasztalhassuk a kegyelem gazdagságát, vagy ahogyan mai igénkben Pál írja: „*hogy ezt a rendkívüli erőt Istennek tulajdonítsuk, és ne magunknak”*.   
Reformáció ünnepe emlékeztessen tehát minket arra, hogy vágyakoznunk kell hűen megismerni és tiszta, teljes szívünkkel megjeleníteni Krisztus arcát minden napunkon, minden erőtlenségben és minden dicsőségben! Így legyen! Ámen